Agami Buda punika layoning tiyang wujud awu, mila lajêng wontên têtêmbungan awune tuwa êndi, kajêngipun awuning layon lêluhur tuwa êndi: sapunika bab candhi pasarean. Manawi nitik kawontênanipun para nata wiwit jaman Majapait minggah (sampun pintên dasa nata) katandhing kalihan kawontênanipun candhi pasarean ingkang sampun kasumêrêpan, punika dèrèng timbang sangêt, punapa malih manawi pasareanipun panjênêngan dalêm nata satunggal lajêng candhi satunggal, lajêng pintên dasa candhi kemawon. Dados bokmanawi candhi satunggal lajêng kagêm saputra wayah, kadosdene pasarean ing Magiri, Gunung Ngadêg sapiturutipun. Ananging ingkang sampun kasumêrêpan, awu layoning tiyang punika tamtu dipun wadhahi wontên ing sela wêwangunan kados klêmuk mawi tutup, utawi wêwangunan sanèsipun ingkang mawi tutup, dados botên awu layon dipun wor dados satunggal wontên ing sumur nglêbêt candhi. Manawi candhi satunggal kangge saputra wayah, lajêng sumur nglêbêt candhi kathah sela-sela wadhah awu layon, môngka kawontênanipun botên, dados prakawis punika taksih pêtêng.